Lufunjisho 7
Kupwila Kwetu Kwikala Byepi?
Ku kupwila kwa bena Kilishitu batanshi javula kwaikalanga nyimbo, milombelo, kutanga ne kwisamba pa Binembelo, kechi kwaikalanga bisho ne. (1 Kolinda 14:26) Bino byobyo mukatana ne pa kupwila kwetu lelo jino.
Mikambizho imena pa Baibolo kabiji ikwashañana bingi. Ku mpelo ya mulungu twikala na jashi ja Baibolo ja maminiti 30 jilumbulula Binembelo byo byaamba pa bwikalo ne bimye byo tujimo. Bonse tutundaikwa kwingijisha ma Baibolo etu. Panyuma ya jashi, palondela Lufunjisho lwa “Kyamba kya Usopa,” lwa ola umo kabiji bonse mu kipwilo batundaikwa kukumbulapo pa kwisamba pa mutwe wa mu Kyamba kya Usopa. Ino misambo itukwasha kulondela mikambizho ya mu Baibolo mu bwikalo bwetu. Bipwilo kukila pa 100,000 mwaya ntanda bafunda yenka uno mutwe.
Kwitulengela kuyuka kufunjisha bulongo. Kabiji mukachi ka mulungu tutanwa ku kupwila kuji na mbaji isatu. Lubaji lutanshi lwa Lufunjisho lwa Baibolo lwa Kipwilo lwa maminiti 30 mwikala mwisambo wa mepuzho ne mikumbu witukwasha kumvwisha mafunde a mu Binembelo ne bungauzhi bwa mu Baibolo. Palondela lubaji lwa maminiti 30, Sukulu wa Mwingilo wa Lesa utendeka na mwisambo wa bitango bya mu Baibolo bonse mu kipwilo byo batangila jimo. Bino palondela baana basukulu bamba majashi epi. Kepo kalama wa sukulu amona byo akonsha kukwasha mwana wa sukulu bya kutanga ne kwamba bulongo. (1 Timoti 4:13) Lubaji lupelako lwa Kupwila kwa Mwingilo, kwa maminiti 30 mwikala majashi, bimwesho, misambo ya mepuzho, mo tufunda bya kufunjisha bakwetu Baibolo.
Inge mwaya ku kupwila, mukamwenamo mu byo mukafunda bya mu Baibolo.—Isaya 54:13.
Ñanyi bintu byo muketekela kumvwa pa kupwila kwa Bakamonyi ba kwa Yehoba?
Ñanyi kupwila kwetu ko mwakonsha kutemwa kutanwako?
run_Latn bem_Latn bem_Latn bem_Latn bem_Latn bem_Latn bem_Latn bem_Latn